Patrikin vartalo muuttui treenaamisen myötä ja kuntovalmentajan mukaan treeni on aikuistanut tähtipelaajaa.

Laine harjoittelee Turussa fysiikka- ja kuntovalmentajagurun Hannu Rautalan valvovien silmien alla. Rautala oli nytkin paikalla, kun Laine veti viikon neljännen harjoituksensa.

- Alkoi loma tulla jo korvista ulos. Tuli fiilis, että on kiva päästä salille ja treenaamaan, Laine kertoi.

Laine harjoittelee Turussa maanantaista perjantaihin kaksi kertaa päivässä.

Salilla Laine treenaa maanantaisin, tiistaisin, torstaisin ja perjantaisin, keskiviikot on pyhitetty nopeusharjoittelulle. Päivän toinen harjoittelujakso pitää sisällään sulkapalloa tai sählyä, maanantaisin juoksulenkin ja perjantaisin porrasjuoksua sekä treeniä käsipainoilla.

- Nyt harjoittelu on vielä totuttamista siihen treeniin, missä haetaan enemmän tehoa eli siihen, mitä kesällä ruvetaan tekemään. Tämän harjoittelun pääasiallisin tavoite on varmistaa, ettei " Pate " loukkaannu harjoituskaudella, Rautala kertoi.

Rautala on havainnut Laineessa selviä muutoksia viime kesään verrattuna.

- Paten kroppa on eri näköinen kuin vuosi sitten. Poika on aikuistunut, Rautala naureskeli.